
    EN HELT SPESIELL HUND

    - Her hviler Barabas, leser
    Madelen (stolt, for hun har nettopp lært å lese). - En helt
    spesiell hund. Det må han ha vært. En to meter høy pyramide av
    marmor er satt opp til hans ære, og selv om det står at han
    døde samme år som Madelen ble født, har noen lagt rosa og røde
    blomster der helt nylig. Bare helt ytterst er kronbladene litt
    brune av den brennende, spanske solen.
    
 Madelen setter seg på den gule
    leiesykkelen, det vil si, setet er så høyt at hun må stå hele
    tiden. Hun sykler fort. I løpet av tjuetre minutter har hun
    saumfart alle smågatene i komplekset av små, hvite feriehus.
    Det er ikke et menneske å se. Hun hører latter, og ett sted
    dempet gråt, bak gylne vinduer, men gatene er mørke og tomme.
    Det lukter sterkt av sjasmin, og av hav, når vinden står i en
    bestemt retning. Når skal vi dra ned til havet, tro, tenker
    Madelen. Kanskje hun kan sykle dit selv en av dagene.
    
 Plutselig bykser en hvit sky ut av en
    av smijernsportene, rett mot Madelen. Sykkelen slås bort under
    henne, slik at hun lander med magen på den ene snurrende
    pedalen. - Hva har du funnet på nå da, Cleopatra-gullet? En
    mann i hawaiiskjorte har stukket hodet over sjasminhekken. - Å,
    en jentunge. Han virker ikke synlig interessert. Den
    selvbevisste kongepuddelen tisser diskret på den veltrimmete
    hekken før den spankulerer inn i de indre gemakker igjen.
    Madelen kan ikke utstå hunder. Som svar på tanken gneldrer
    Cleopatra-gullet så det går gjennom marg og bein. Og som et
    uhyggelig ekko svares det fra alle de identiske minihagene i
    mils omkrets. Ingen tvil om hvem som har makten her.
    
 Madelen setter fra seg sykkelen mot et
    gjerde, og fortsetter til fots. Hun puster raskere enn vanlig,
    men hun gråter ikke. Så bjeffes det plutselig bak en hekk i
    nærheten og hun skvetter. Hun bestemmer seg for å dra til
    baren. Av to onder foretrekker hun tross alt baren fremfor
    gatene og de skumle hundene.
    
 - Hello, Miss Madelen, sier McEnroe. -
    Hei, Mac, svarer Madelen. Mac er en tidligere marinesoldat med
    bare ett bein. Den gråhårete cocker spanielen hans mangler også
    et bein. Fru Thatcher er faktisk den eneste bikkja Madelen kan
    utstå.
    
 Det er flere som nikker mot Madelen.
    De smiler og vil klappe henne på hodet. Faren til Line
    insisterer på å hive henne i lufta fire ganger. - Utrolig vever
    unge, mumler han. - Helt utrolig. Alle flirer. Noen konstaterer
    fascinert at håret hennes er blitt grønt av kloret i
    svømmebassenget: - Helt sinnssykt, jenta ser ut som et lite
    troll. - Hvor er mamma og pappa? spør Madelen. - På do og
    puler, er det en som mumler i tynt skjegg. Det er Fredrik. -
    Kjeften på deg, svarer Madelen. Hun klapper fru Thatcher og
    forlater baren. - Minn foreldrene dine på at i denne baren
    betaler man helst før man går, er det noen som roper.
    
 Moren og faren har sluknet i
    dobbeltsengen. Faren med alle klærne på. Det vil si kakishorts,
    hvit tennisskjorte, gullenke rundt halsen og hvite joggesko.
    Han er veldig kjekk. Moren er kledd i leopardmønstret
    bikinitruse og en lilla parasoll, en sånn liten en, som er i
    drinker. Det lyse håret flommer utover det hvite lakenet.
    Madelen pusser tennene, tar på seg Starwars-pysjen og legger
    seg godt til rette mellom dem. Hun drømmer om blodtørstige
    pudler ved et turkist svømmebasseng. De drikker grønne drinker
    med små Madelener i. På bunnen av bassenget ligger en ufødt
    baby med knærne trukket opp mot de bekymrede øynene sine.
    
 - Hva i helvete, sier faren idet han
    våkner. - Det stakkars hodet mitt, sier moren. Madelen har
    allerede vært oppe lenge. Hun har rukket å ta morens morgentrim
    og å dekke på til frokost. Tre liter cola og flortynne skiver
    med vannmelon. - Ikke lettbrus om morgenen, vær så snill, sier
    moren. Madelen henter sykkelen sin der hun satte den i går, og
    råkjører til bassenget.
    
 Bassenget er rolig før tolv. Det ser
    ut som en aquamarin i et smykkeskrin fôret med grønn fløyel. De
    mest desperate soltilbederne ligger klare på grillen. McEnroe
    og Fru T sitter under den faste parasollen sin, litt i
    utkanten. De leser bøker om krigen, snuser og drikker Campari.
    Ja, ikke Fru T da, bortsett fra en pris snus i ny og ne.
    
 Spanjolene har dannet en koloni for
    seg selv. En gang ba en av de spanske familiene Madelen på
    middag. De satt og så på hvordan hun langet i seg spanske
    potetomeletter, grillet kjøtt og mer enn en liter jordbæris. Så
    spilte de et brikkespill som Madelen ble ganske god i. Hun
    storkoste seg, til tross for at den yngste i Gomes-familien var
    tjueåtte år, og at ingen forsto noe særlig av det hun sa. Da
    det ble sent, fulgte de henne hjem. Med den ene hånda på morens
    bleke bryst (hun soler seg aldri toppløs) sa faren likegyldig:
    - Hvem faen var det? Om natten drømte Madelen om lune
    omelettsenger og leende kastanjeøyne. Gomes-familien hadde
    forresten ingen hund.
    
 Vannet er kaldt så tidlig på
    formiddagen. Med hele bassenget for seg selv er det perfekt å
    øve på å svømme under vann. Madelen er omgitt av et jevnt sus
    av undervannsstillhet. De klare, kjølige fargene gjennomtrenges
    av solstjerner. Rekorden er to bassenglengder, men i dag greier
    hun visst ikke én engang. Det er sikkert fordi hun glemte å
    spise frokost. Hun ser opp på den blå himmelen og prøver å mane
    frem noen regndråper. Det funker dårlig. Enn litt snø da?
    Neppe. Hun konstaterer at noen har landet på hodet hennes og at
    hun ikke greier å puste. Hun forstår at det er Fredrik. Som
    vanlig dør hun ikke. - Hei, di padde, sier hun høflig da hun
    får igjen pusten. - Hei, din slimete alienlook-alike, svarer
    han. Selv om hun aldri i livet ville innrømme det, regner hun
    Fredrik som den beste vennen hun har her. Han er uhyre
    usympatisk, men han svømmer langt under vann, er aldri iglete,
    og han har en søt, tynn og solbrent hals. Dessuten har han null
    respekt for bikkjer.
    
 - Skal vi leke kanonkule? spør
    Madelen.
    
 - Nei, svarer Fredrik.
    
 - Hvorfor ikke?
    
 - Du er blitt for feit, dumma.
    
 Madelen følger blikket hans. Det har
    tydeligvis hengt seg fast borte hos en engelsk venninnegjeng. -
    Synes du det er fint med sånne pupper? spør hun. Madelens egne
    er naturligvis flate som overkjørte pudler.
    
 - Kjeften din, du da, mumler
    Fredrik.
    
 Madelen har laget en tipi av et
    håndkle og McEnroes stokk. Hun og Fru T sitter sammenkrøllet i
    skyggeboblen og baksnakker de andre bassenggjestene:
    
 - Han er helt despo han der Fredrik,
    betror hun Fru T.
    
 Fru T nikker. Hun kjenner typen.
    
 - Synes du ikke de bertene er utrolig
    falske og jålete og sånn? hvisker Madelen.
    
 Fru T har også lagt merke til at de
    bruker et helt tonn sminke, selv i bassenget. Vannet er nesten
    blitt seigt å svømme i.
    
 - Synes du faren til Line er vemmelig?
    spør Madelen litt usikkert.
    
 Cocker spanielen vet ikke helt. Det er
    i alle fall sikkert at Line er tynn som ei flis og hvitere enn
    fluorskylling. Hun skvetter til himmels bare en skumper borti
    henne og griner som ei utett kran. Moren er samme ulla, bare at
    det hender at hun ler. Det gjør ikke Line. Mora til Line har en
    sånn latter som liksom bare plutselig bestemmer seg for å
    sprute ut gjennom de smale leppene. Som om hun ikke er i stand
    til å kontrollere den, som om hun faktisk ikke legger merke til
    den.
    
 - Jeg skulle gjerne vært venn med
    Line, jeg, men hun er så utrolig sær, sier Madelen.
    
 Fru T forstår utmerket godt hva hun
    mener. Hun har også lagt merke til at Line foretrekker
    fantasivenner, og at hun faktisk er ganske pratsom når hun bare
    får ha dem for seg selv.
    
 - Men alle har jo sine egenheter, sier
    Fru T, og strekker på det fjerde benet sitt. Så blunder hun
    litt. En dame må ha skjønnhetssøvnen sin.
    
 - Du er jammen meg en helt spesiell
    hund, hvisker Madelen.
    
 Med ett befinner hun seg oppe i
    luften. - For et vevert lite troll, sier faren til Line
    begeistret. - Jeg vil helst ikke at du hiver meg opp mer,
    mumler Madelen. Han setter henne ned. - Du skulle hatt litt
    skikkelig frokost, du, sier han bekymret. - Hva med en is -
    fritt valg fra plakaten? Neppe, tenker Madelen, men stemmen
    hennes sier: - Ja takk. Da han rekker fram neven for å leies,
    putter hun sine egne i shortslommene.
    
 Hun velger den nye fotballisen, den
    rosatrukne Ronaldo. Først er den kjempegod og litt kvalm, så er
    den mest kvalm. - Hvor er Lille-Line? spør Madelen. - Lille . .
    . Line er blitt syk, svarer faren til Line. - Hvordan syk da?
    sier Madelen. Ikke at hun bryr seg så mye, men litt må en jo
    konversere for en gratis frokost. - Kanskje du vil bli med meg
    på sykebesøk? spør faren til Line. Madelen hever skuldrene
    lett. Hvorfor ikke?
    
 De kommer inn i et mørkt, uluftet rom.
    - Hvor er hun? spør Madelen. - Hun ligger på soverommet, men
    jeg tror nok ikke vi bør vekke henne riktig med det samme,
    svarer faren.
    
 - Nei vel, sier Madelen. De setter seg
    i en rosa sofa, full av sandete håndklær og gamle ukeblader. -
    Kanskje vi kan se litt på TV, foreslår Madelen. - Tror du det
    er så lurt, da? sier faren til Line. Madelen rister nølende på
    hodet. Hun kjenner en varm hånd på det ene låret sitt. -
    Kanskje jeg skal komme tilbake senere, når hun har våknet? spør
    hun. Hånden forsvinner. - Neimen Madde, du vet da at jeg bare
    vil være snill med deg! sier faren til Line. Han ser nesten
    litt redd ut. - Joda, mumler Madelen. Hun reiser seg brått, og
    småspringer mot døren. Først tror hun den er låst, men sekunder
    etter blir hun blendet av den glødende hvite, spanske solen. -
    Takk for isen, roper hun litt tafatt.
    
 Madelen finner sykkelen sin igjen. En
    perfekt dag for å dra ned til havet, tenker hun. Så tråkker hun
    avsted i retning sjølukten.

